Správa zo zahraničnej pracovnej cesty
1.  Účastník ZPC:

Meno, priezvisko, tituly:   	Mgr. Petra Rosinčinová
Pracovisko:                         	oddelenie pre Operačný program Vzdelávanie, odbor riadenia programov, sekcia štrukturálnych fondov EÚ, Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie:         	hlavný štátny radca
Funkcia: 			manažér hodnotenia OPV
Znalosť jazykov:                	AJ, NJ

2.  Zahraničná pracovná cesta:

Štát:				Belgicko
Mesto:				Brusel 
Vykonaná v dňoch:		15.-16.11.2012                   
Prijímajúca organizácia:	Európska komisia, Employment, Social Affairs and Equal Opportunities DG, Evaluation and Impact Assessment Unit
Účel cesty:	zasadnutie ESF Evaluation Partnership/Partnerstva pre hodnotenie ESF
Spôsob financovania:	EK, MŠVVaŠ SR

3.  Rámcový program pobytu:

15.11.2012	
4:45	                	odchod z Bratislavy 
8:50			príchod do Bruselu
9:30 – 15:30	zasadnutie ESF Evaluation Partnership  - Seminár k tvorbe špecifických programových ukazovateľov
15:30 – 17:00	zasadnutie ESF Evaluation Partnership

16.11.2012		
9:00 – 13:00		zasadnutie ESF Evaluation Partnership
16:15			odchod z Bruselu
19:30			príchod do Bratislavy

4.  Stručný priebeh rokovaní, resp.  študijného pobytu:
15.11.2012 Seminár k tvorbe špecifických programových ukazovateľov
V úvodnej časti seminára bol predstavený návrh príručky, ktorú vypracovalo Generálne riaditeľstvo pre zamestnanosť, sociálne veci a inklúziu – DG Employment. Ide o technický dokument k tvorbe špecifických programových ukazovateľov pre programy ESF v programovom období 2014-2020. Nové programové obdobie prináša zvýšenú orientáciu na výsledky. S tým súvisí aj systém monitorovania a merateľných ukazovateľov. Efektívne monitorovanie taktiež predpokladá dobre vybudovaný, kvalitný a spoľahlivý monitorovací systém. Ukazovatele sú hlavnou súčasťou monitorovania, ukazovatele sú rozdelené do 3 kategórií – finančné, výstupové a výsledkové. Finančné ukazovatele budú slúžiť na monitorovanie vstupov vo forme kontrahovaných a čerpaných finančných prostriedkov. Ukazovatele výstupu sa vzťahujú priamo na podporené projekty, pričom výstupovým ukazovateľom bude meraný priamy záver, produkt projektu, ktorý je získaný prostredníctvom vynaložených prostriedkov. Výstupové ukazovatele sú zamerané na osoby – teda účastníkov projektu a subjekty (entity). Ukazovatele výsledku následne zachytávajú dosiahnutý efekt, ktorý mal program na podporených účastníkov alebo subjekty, pričom pri ukončení projektu sú to okamžité výsledky a po určitej dobe od ukončenia projektu (napr. 6 mesiacov) sú to dlhodobé výsledky. Pokiaľ ide o čistý príspevok na cieľovú skupinu, očistený od iných možných vplyvov, teda priamy príspevok ESF, ten je možné zistiť až v rámci hodnotenia (napr. kontrafaktuálne hodnotenie).
V rámci ESF je pre nové programové obdobie pripravený set tzv. „common“ – teda spoločných ukazovateľov. Sú prílohou nariedenia pre ESF pre 2014-2020 a ich základom je upravená príloha XXIII súčasného nariadenia. Ukazovatele sú spoločné, pretože ich budú monitorovať všetky ESF programy pri všetkých investičných prioritách. Sú to výstupové, výsledkové a dlhodobé výsledkové ukazovatele. K týmto ukazovateľom sú pripravené aj definície. 
Ako už bolo spomenuté, ukazovatele výstupu sa zameriavajú na osoby/účastníkov a subjekty. Do monitorovania budú zachytávané len tie osoby, pri ktorých vieme monitorovať všetky kategórie (vek, pohlavie, zamestnanecký status, dosiahnuté vzdelanie..) a monitorujú sa len priamo podporené osoby, priama cieľová skupina. Účastníci budú monitorovaní len vstupujúci, teda len pri vstupe do aktivít, nie tí, ktorí aktivitu opúšťajú.
Spoločné ukazovatele okamžitého výsledku sa zameriavajú len na osoby/účastníkov. Zbierané budú monitorovacím systémom do 1 mesiaca po skončení účasti osoby v aktivitách projektu (zatiaľ ide o navrhovaný termín, rozhodnutie bude zrejme na členskom štáte).
Spoločné ukazovatele dlhodobého výsledku sa taktiež zameriavajú len na osoby/účastníkov po 6 mesiacoch od ukončenia podpory. Hodnoty týchto ukazovateľov nebude nevyhnutné sledovať na všetkých účastníkoch, bude možné vybrať reprezentatívnu vzorku, napr. na úrovni prioritnej osi. Tieto ukazovatele budú členským štátom reportované Komisii 2 krát počas programového obdobia a to v roku 2019 a 2023. V každej správe musí byť reportovaná iná – neprekrývajúca sa skupina, resp. vzorka. 
Tvorba špecifických programových ukazovateľov je plne v kompetencii členského štátu. Špecifické ukazovatele môžu byť navyše pripravené k spoločným ukazovateľom. Tieto ukazovatele budú schvaľované súčasne s programom a budú vykazované EK. Pri príprave špecifických ukazovateľov má členským štátom pomôcť technický dokument k ich tvorbe. EK v ňom navrhuje a odporúča možné prístupy pre ich prípravu. 
Špecifické ukazovatele musia spolu so spoločnými ukazovateľmi vytvárať integrovaný set. Špecifické ukazovatele by mali pokrývať hlavný zámer priority (cieľovú skupinu, typ aktivity a pod.). Musia byť jednoduché a musia mať jasnú a zrozumiteľnú definíciu. Hodnoty ukazovateľov by mali byť vyjadrované v absolútnych číslach (v % môžu byť vyjadrené plánované a dosiahnuté ciele). Zároveň platí, že výsledkové ukazovatele musia byť logicky prepojené na výstupové ukazovatele.
Pri tvorbe špecifických ukazovateľov je možné využiť 3 prístupy:
-	kombináciou spoločných ukazovateľov;
-	kombináciou spoločných ukazovateľov a špecifík programu, ktoré chceme sledovať;
-	vytvorením nového setu špecifických ukazovateľov, ktorými budeme sledovať len špecifiká programu.
EK pritom odporúča použiť členským štátom najmä prvé dva postupy pri tvorbe špecifických ukazovateľov. Vzhľadom na to, že jednotlivé kategórie spoločných ukazovateľov je členský štát povinný sledovať stále, zjednoduší to administráciu monitorovania špecifických ukazovateľov (zjednodušený zber údajov pre ukazovatele).
Po predstavení príručky boli jednotliví účastníci seminára rozdelení do pracovných skupín a pracovali na úlohách súvisiacich s technickým dokumentom a tvorbou špecifických programových ukazovateľov. Hlavnými úlohami bolo vyhodnotenie navrhovanej metodológie tvorby špecifických ukazovateľov, návrhy na jej úpravu a doplnenie a posúdenie navrhovaných typov/kategórií špecifických ukazovateľov z technického dokumentu. Následne boli závery jednotlivých skupín vyhodnotené a prebehla diskusia so zástupcami EK k týmto záverom. EK zohľadní relevantné pripomienky a návrhy pri tvorbe finálnej verzie technického dokumentu k tvorbe špecifických ukazovateľov.

15.11.2012 Zasadnutie ESF Evaluation Partnership 
Témou popoludňajšieho zasadnutia ESF Evaluation Partnership bolo predstavenie aktualizácie návrhu príručky pre monitorovanie a hodnotenie ESF v programovom období 2014-2020 a jej prílohy – úpravy jednotlivých definícií spoločných ukazovateľov. 

16.11.2012 Zasadnutie ESF Evaluation Partnership
Na úvod stretnutia Antonella Schulte-Braucks, riaditeľka DG EMPL Evaluation and Impact Assessment Unit privítala všetkých účastníkov. Ako ďalší bod úvodnej časti bol schválený zápis z predchádzajúceho stretnutia ESF Evaluation Partnership v júni 2012 v Bruseli a program aktuálneho zasadnutia. 
Témou tejto časti zasadnutia bolo monitorovanie a hodnotenie v členských štátoch.
Systém hodnotenia vo Francúzsku: hlavné úspechy 2007-2013
Štruktúra systému hodnotenia vo Francúzsku je orientovaná na: operačné ciele – zameraná na výkon prostredníctvom výstupov a výsledkov a na strategickú stránku – kvalitatívne štúdie zamerané na relevantnosť, koherenciu, pridanú hodnotu a špecifickú úlohu ESF. To čo bolo zistené v rámci obdobie 2007-2013 bude mať následne vplyv na rozhodnutia týkajúce sa obdobia 2014-2020. 
V rámci hodnotenia ESF je vo Francúzsku vytvorený Vedecký výbor pre hodnotenie ESF, ďalej je zriadený evaluačný tím na riadiacom orgáne pre ESF (vo Francúzsku je len 1 - národný ESF operačný program) a tiež je na 6 (3+3) rokov zazmluvnený externý nezávislý tím evaluátorov. 
Pre účely monitorovania a hodnotenia pomoci z ESF bol vytvorený informačný systém. Tento systém v priebehu rokov prešiel mnohými zmenami, aby vyhovel všetkým požiadavkám. Úlohou systému je monitorovať, zberať údaje a zároveň ich aj agregovať. Údaje zo systému zároveň môžu využívať nielen hodnotitelia, ale napr. aj iné osoby a organizácie pracujúce s ESF, ktoré majú prístup k tomuto systému (napr. jednotlivé ministerstvá, štátne organizácie a pod.). Databáza údajov je založená jednak na prílohe XXIII, zároveň zbiera aj údaje iných kategórií, ktoré sú nevyhnutné na monitorovanie a hodnotenie ESF. Systém tak umožňuje rýchlo a efektívne zodpovedať na prípadné otázky – napr. vlády, ministerstiev, či médií. Údaje do informačného systému sú zadávané riadiacim orgánom (nie prijímateľmi). Pre rok 2013 sú pripravené nové výzvy v systéme monitorovania a hodnotenia. Informačný systém sa stále vyvíja a nové úlohy prinášajú nové požiadavky naň, už teraz sa však prejavil ako jedinečný a užitočný nástroj. V súčasnosti taktiež testujú nový systém výmeny elektronických dát (prepojenie s inými databázami). 

Ex ante hodnotenie 2014-2020: príprava, pokrok a výzvy.
Estónska skúsenosť s ex-ante hodnotením – nastavenie a pokrok:
Ex-ante hodnotenie v Estónsku už začalo a je rozdelené do niekoľkých fáz. Prvou fázou je pred-analýza  - socioekonomická analýza a analýza externých budúcich trendov, následne je to analýza rozvojových potrieb, ďalej prebehne špecifikácia národných cieľov a riešení pre ich dosiahnutie. Ďalšia fáza je zameraná na výber národných cieľov a ich riešení, ktoré budú financované prostredníctvo štrukturálnych fondov. V tejto fáze ide o prepojenie národných cieľov s tematickými cieľmi a investičnými prioritami a taktiež formovanie prioritných osí. V tejto fáze ex-ante hodnotenia sa Estónsko práve nachádza. Úvodné stretnutie s externým hodnotiteľom sa uskutočnilo 22.8.2012 a v súčasnosti očakávajú predloženie prvej čiastočnej (mid-term) hodnotiacej správy (celkovo budú v rámci ex-ante predložené tri takéto čiastkové správy). Ďalšou fázou ex-ante hodnotenia bude na základe záverov predchádzajúcich fáz nastavenie špecifických cieľov a výsledkov pre prioritné osi. Následne bude identifikovaná a vypracovaná intervenčná logika a opatrenia. Závery tejto fázy budú použité pre vypracovanie Partnerskej dohody a operačných programov. Záverečná fáza ex-ante bude hodnotiť tieto dokumenty. Celé ex-ante hodnotenie by malo byť ukončené predložením záverečnej správy dňa 28.6.2013. Verejná prezentácia prebehne pravdepodobne v lete 2013.
Otázky a skúsenosti v Anglicku a Walese
Reprezentanti Anglicka a Walesu odprezentovali svoje národné skúsenosti s ex-ante hodnotením. Vo Walese bol uzatvorený jeden kontrakt pre štyri štrukturálne fondy a pre plán rozvoja vidieka. Súčasťou hodnotenia je aj SEA. Zmluva teda je síce jedna, následne je však hodnotenie rozdelené do niekoľkých balíkov. Anglicko predstavilo trochu iný prístup, kde ESF je oddelený od ERDF. Pre ex-ante hodnotenie bola vytvorená pracovná skupina, jej prvé stretnutie bolo v októbri 2012, ďalšie je plánované na február 2013. 
Prístup k zamestnanosti – Expert Evaluation Network
V rámci prezentácie boli predstavené závery hodnotenia, ktoré bolo realizované prostredníctvom Expert Evaluation Network k hodnoteniu prístupu k zamestnanosti. Sieť expertov pokrývala všetkých 27 členských štátov a vzniklo 27 národných správ. Závery týkajúce sa sociálnej inklúzie sú spracovávané v súčasnosti. 
Každá národná správa je/bude zverejnená (SK - https://circabc.europa.eu), správy taktiež boli zaslané na jednotlivé geografické jednotky. Úlohou tohto hodnotenia nebolo zbierať primárne údaje, hodnotitelia pracovali s údajmi a hodnoteniami, ktorými disponoval členský štát. V každej krajine sa v rámci záverov experti snažili nájsť aj príklady dobrej praxe. 
Predbežná štúdia k ex-post hodnoteniu ESF 2007-2013
V zmysle nariadenia 1083/2006 je ex-post hodnotenie realizované EK, pokrýva všetky ciele a prebieha v úzkej spolupráci s členským štátom a riadiacimi orgánmi. Ex-post hodnotenie bude pokrývať všetky operačné programy, bude skúmať použitie zdrojov, efektívnosť a hospodárnosť programovania a socioekonomický dopad. Ex-post hodnotenie taktiež identifikuje faktory prispievajúce k úspechu alebo zlyhaniu implementácie operačných programov a identifikuje príklady dobrej praxe. Komisia sa bude snažiť čo najviac údajov získať z hodnotení už realizovaných v členských štátoch a z výročných správ členských štátov. V prípade potreby ďalších údajov ich budú následne požadovať od konkrétnych členských štátov a riadiacich orgánov. 

Záverečné informácie
Na záver stretnutia odzneli stručné informácie o termínoch stretnutí ESF Evaluation Partnership v roku 2013 – predbežne ide o nasledovné termíny: 14.-15.3.2013; 13.-14.6.2013; 14.-15.11.2013. 
V rámci záverečných bodov viacero členských krajín prejavilo záujem o vytvorenie pracovnej skupiny k problematike ukazovateľov (tvorba špecifických ukazovateľov, stanovovanie cieľov, míľniky). Riaditeľka DG EMPL Evaluation and Impact Assessment Unit informovala účastníkov, že k týmto témam sú plánované študijné semináre v roku 2013, samozrejme v prípade záujmu môže byť vytvorená aj pracovná skupina k danej problematike.
Ďalej vystúpila zástupkyňa Českej republiky aby sa podelila o aktuálnu skúsenosť s prebiehajúcim auditom a požiadavkami audítorov v oblasti hodnotenia a zároveň požiadala ostatných zástupcov o prípadné skúsenosti s riešením podobných záležitostí (plnenie záverov a odporúčaní z realizovaných hodnotení).

5.  Odporúčané závery:
Naďalej sa aktívne zúčastňovať zasadnutí ESF Evaluation Partnership, počas ktorých je priestor na formálnu aj neformálnu diskusiu či už so zástupcami EK alebo zástupcami iných členských štátov o aktuálnych otázkach a problémoch v oblasti monitorovania a hodnotenia ŠF ako aj prípravy nového programového obdobia 2014-2020. 

Z:   SŠFEÚ                                                                                           T: priebežne

6.   Prehľad prinesenej dokumentácie a miesto jej uloženia
Dokumentácia je k dispozícii u účastníčky ZPC, Mgr. Petry Rosinčinovej.

7.   Osobitne vyhodnotený očakávaný prínos ZPC

Hodnotenie je jeden zo základných nástrojov riadenia kohéznej politiky a stretnutia ESF Evaluation Partnership poskytujú zástupcom členských krajín priestor na výmenu skúseností s hodnotením ESF, sú predstavované spoločné prístupy k hodnoteniu, návrhy na zlepšenie metód a evaluačných otázok. Pre riadiaci orgán je účasť na stretnutiach veľkým prínosom, prináša možnosť vymeniť si konkrétne skúsenosti (pozitívne aj negatívne) z hodnotení realizovaných v iných členských štátoch. 
V súčasnosti je aktuálnou najmä téma prípravy nového programového obdobia 2014-2020, ex-ante hodnotenia, príprava Partnerskej dohody, operačných programov a oblasť monitorovania, ukazovateľov a hodnotenia v programovom období 2014-2020. Z tohto hľadiska sú prezentované či už všeobecné, alebo konkrétne informácie, požiadavky a metodológia v tejto oblasti veľkým prínosom. Získané informácie v oblasti  monitorovania a hodnotenia a informácie týkajúce sa prípravy nového programového obdobia 2014-2020 budú využité pre prípravu ex-ante hodnotenia a vypracovanie strategických dokumentov a správne nastavenie jednotlivých systémov implementácie, monitorovania a hodnotenia v programovom období 2014-2020. Školiaci seminár poskytol zorientovanie v problematike prípravy špecifických programových ukazovateľov.

 8.    Spôsob zverejnenia výsledkov ZPC, prenos získaných informácií
Závery zo ZPC sú prezentované na porade oddelenia pre operačný program Vzdelávanie. V rámci odboru riadenia programov, oddelenia pre operačný program Vzdelávanie je správa zverejnená v rámci zdieľaného adresára odboru.
Správa zo ZPC je zverejnená na internetovej stránke MŠVVaŠ SR.

Súhlasím so zverejnením správy na internete

Správu vypracoval: 
Mgr. Petra Rosinčinová						
Dátum:  29.11.2012		

So správou súhlasí: 
Mgr. Veronika Paľková 
vedúca oddelenia 
pre operačný program Vzdelávanie 

RNDr. Dušan Hudec
riaditeľ odboru riadenia programov

Správu schválil: 
Ing. Pavel Holík
generálny riaditeľ sekcie štrukturálnych fondov EÚ 
MŠVVaŠ SR